תומאס מת'יו קרוקס

תומאס מת'יו קרוקס (באנגלית: Thomas Matthew Crooks; 20 בספטמבר 2003 – 13 ביולי 2024) היה אזרח אמריקאי שניסה ב-13 ביולי 2024 להתנקש בחיי דונלד טראמפ, נשיא ארצות הברית לשעבר ומועמד המפלגה הרפובליקנית לבחירות לנשיאות ב-2024. במהלך עצרת פוליטית, שהתקיימה בפאתי העיר באטלר שבפנסילבניה, ירה קרוקס לעבר טראמפ עם רובה מגג של מבנה סמוך בעת שטראמפ נשא נאום, וגרם לפציעתו ולפציעה של שני אנשים אחרים, ולהרג של אדם נוסף. מיד לאחר מכן נהרג קרוקס על ידי צלפי השירות החשאי של ארצות הברית. ה-FBI עדיין חוקר את התקרית, והמניע של קרוקס עדיין לא ידוע.

== ביוגרפיה ==
קרוקס נולד ב-20 בספטמבר 2003 וגדל בעיירה בת'ל פארק אשר במדינת פנסילבניה.<ref></ref> הוריו היו עובדים סוציאליים.<ref name=CNN7.14.24></ref><ref name=PittsburghTR7.14.24></ref>

קרוקס, אשר למד בבית הספר התיכון בת'ל פארק, סיים את לימודיו בשנת 2022 והוא תואר כתלמיד מצטיין.<ref name="Josefczyk-2024"></ref><ref name=PittsburghTR7.14.24/> תלמידים מכיתתו והנהלת הבית ספר ציינו שהוא היה אדם שקט שנטה להתבודד, וחלק מהתלמידים מכיתתו טענו שלעיתים קרובות קרוקס היה קורבן למקרי בריונות מסיבות שונות,<ref name="Jacoby-20242"></ref> בין היתר משום שהוא היה אדם שקט, או משום שהוא נהג ללבוש בגדי הסוואה לבית הספר.<ref></ref> קרוקס אהב לשחק שחמט ומשחקי וידאו, ולמד תכנות.<ref name="LA"></ref> קרוקס קיבל בעבר פרס מטעם בית הספר בסך 500 דולר על הצטיינות במתמטיקה.<ref name="Healy-2024"></ref>

חודשיים לפני ניסיון ההתנקשות השלים לימודי תעודה במדעי ההנדסה במכללת מחוז אלגני. קרוקס עבד במטבח של בית אבות מקומי בעת שביצע את ניסיון ההתנקשות.<ref name="McArthur-2024"></ref> לא היה לקרוקס עבר פלילי,<ref name="Jacoby-2024"></ref><ref name="Kilner-2024"></ref> וה-FBI ציין שלא הייתה שום אינדיקציה לכך שהיו לו הפרעות נפשיות.<ref></ref>

== ניסיון ההתנקשות בדונלד טראמפ ==

ב-12 ביולי 2024 קרוקס הלך למטווח בו הוא היה חבר במטרה להתאמן בירי. ב-13 ביולי קרוקס רכש מעל ל-50 כדורים ואת הסולם שישמש אותו בניסיון ההתנקשות למחרת.

ב-14 ביולי 2024 ה-FBI הצהיר שקרוקס הוא האדם שניסה להתנקש בחייו של דונלד טראמפ ביום הקודם.<ref></ref> קרוקס הצליח לפגוע בטראמפ בחלקה העליון של אוזנו הימנית בעת שנאם בעצרת אשר התקיימה בפאתי העיר באטלר שבמדינת פנסילבניה.<ref></ref> מהירי נפגעו גם שלושה אנשים בקהל<ref></ref> ואחד מהם נהרג - קורי קומפרטורה בן ה-50. שני האנשים האחרים נפצעו באורח אנוש.<ref></ref> גורמים רשמיים ציינו בתקשורת שקרוקס השתמש ברובה AR-15 חצי אוטומטי אותו אביו רכש באופן חוקי.<ref></ref>

קרוקס נהרג על ידי צלפי השירות החשאי שניות לאחר שהחל לירות.<ref></ref><ref></ref><ref></ref> ברכבו ובביתו נמצאו חומרים לייצור פצצות.<ref name=apnews></ref> בתמונות של גופתו ניתן היה לראות שהוא לבש חולצה של "Demolition Ranch" שהוא ערוץ יוטיוב פופולרי המוקדש לכלי ירייה.<ref></ref><ref></ref>

ה-FBI עדיין חוקר את התקרית והמניע של קרוקס עדיין לא ידוע.<ref></ref>

== פעילות פוליטית ==
קרוקס היה רשום כמצביע רפובליקני החל מספטמבר 2021 - החודש בו מלאו לו 18.<ref name="NBC_shooter_identified"></ref><ref name=usnews></ref> גורמים רשמיים ציינו שהוא הצביע רק בבחירות אמצע הקדנציה של 2022.<ref name=CNN7.14.24 />

ב-20 בינואר 2021, כאשר הוא היה בן 17, קרוקס תרם 15 דולרים לארגון הקשור למפלגה הדמוקרטית.<ref name="TOI"></ref> התרומה הועברה ביום ההשבעה של ג'ו ביידן לנשיאות ארצות הברית.<ref name=PittsburghTR7.14.24/> אחד מהתלמידים מכיתתו ציין בתקשורת שבמהלך דיונים פוליטיים בבית הספר הובהר שלקרוקס היו עמדות שמרניות ולכן הוא תהה מדוע קרוקס בחר לנסות להתנקש במועמד השמרני.<ref></ref>

== קישורים חיצוניים ==

* 

== הערות שוליים ==

קטגוריה:מתנקשים פוליטיים אמריקאים
קטגוריה:אמריקאים שנולדו ב-2003
קטגוריה:אמריקאים שנפטרו ב-2024
קטגוריה:פנסילבניה: אישים
קטגוריה:ניסיון ההתנקשות בדונלד טראמפ